Lars Løkke Rasmussen (M), 2024-01-16:
Tak for det.
I dag har statsministeren og ældreministeren, og jeg kunne i tillæg sige også forsvarsministeren, løftet lidt mere af sløret for regeringens planer for fremtidens ældrepleje, som jo grundlæggende handler om at lave grundlæggende om på den måde, som vores plejehjem og ældrepleje er indrettet i dag, i erkendelse af, at flere penge ikke gør det alene.
Nu er jeg jo så regeringens alderspræsident, så jeg er jo den af os, der formentlig først får det her at føle på egen krop.
Det er selvfølgelig ikke min primære motivation, men det skærper selvfølgelig opmærksomheden.
Moderaterne har foreslået en tillidsreform, der gentænker strukturen i den offentlige sektor, så vi kan give tilliden tilbage til medarbejderne og ledelserne og komme af med unødigt bureaukrati.
Og med det, som regeringen har løftet sløret for i dag – en tilsynsreform – står vi med endnu en lille revolution i den frisættelse af den offentlige sektor, som vi ønsker os.
Og det er et markant skridt.
Vi laver tilsyn.
Og så kommer skandalen igen, og så laver vi mere tilsyn.
Men nu gør vi det anderledes.
Fra den 1. januar næste år, altså om mindre end 1 år,
vil regeringen nedlægge samtlige 98 kommunale og det statslige ældretilsyn og i stedet for lave et tværkommunalt ældretilsyn.
Det er vigtigt ligesom forslaget om helhedspleje, så den ældre kan bestemme mere over sit eget liv.
Jeg bliver nødt til at spørge mig selv, for jeg har ikke fået spørgsmålet indtil nu, men hvis jeg får det, vil jeg sige ja, selvfølgelig vil jeg det
Men jeg må også ærligt sige, at der rimeligvis er nogle plejehjem, jeg hellere vil på end andre, for ingen af os har lyst til at forestille os nogen sinde at skulle komme i en situation som Else, vi så på TV 2, og som vi alle sammen så dér frataget al værdighed.
Derfor er min egen konklusion, at hvis jeg bliver gammel, vil jeg sidde på en bænk, hvor jeg ikke bliver jaget ind igen, lige mens solen går ned, fordi jeg nu skal i bad, så der kan sættes et kryds i et skema.
Når hjemmeplejen kommer forbi, vil jeg da helst selv bestemme, hvad jeg vil have at spise, og jeg vil også gerne have lov til at bestemme, om jeg vil barberes.
Og måske er det endda sådan, at personalet har tid til at tale med mig og grine sådan lidt anstrengt med mig, når jeg igen og igen fortæller den samme gamle anekdote fra dengang, jeg selv var minister.
For helt ærligt, hvis vi skal øge glæden hos vores ældre, skal vi øge glæden hos de medarbejdere, der tager sig af dem.
Der skal være mere overskud, både praktisk og mentalt, og de skal have flere kolleger.
Derfor kommer regeringen jo også som en del af en løsning på det her med forslaget om flere sosu'er både herhjemmefra – med nemmere adgang og mere meritoverførsel – men også fra andre lande, f.eks. Filippinerne.
Medarbejderne skal have mere frihed til selv at træffe beslutninger i samråd med den ældre, menneske til menneske.
Det tror jeg sådan set godt kan lade sig gøre.
For det hele kan ikke fikses med flere penge, og det er vel i virkeligheden pointen her og også noget, der var fremme i debatten før, nemlig at det her jo ikke er enten-eller, det er både-og.
Vi glæder os rigtig meget over at have fået lov til at være en del af at udarbejde det her udspil, og vi glæder os rigtig meget til, at det bliver fuldt offentliggjort, så vi kan gå i dialog med Folketingets partier om det.